“Neka vas Ivan otpelja”, govori u mobitel optuženi zagrebački gradonačelnik Milan Bandić, “u onaj centar gdje je Državna opera.” Razgovara s poznatom TV voditeljicom Milom Horvat, a sve sluša i poneki agent PNUSKOK-a.

Siječanj je 2014., prošlo je pola devet ujutro i službena limuzina Grada Zagreba, s vozačem Ivanom J., sigurno praši po austrijskoj autocesti prema Beču. Mila Horvat i njezina prijateljica imaju ozbiljnog posla u Beču, a gradonačelnik je ljubazno, ali sasvim nezakonito ponudio usluge osobnog vozača i službenog automobila.

Bandić je tog jutra zvao voditeljicu i vozača Ivana J. najmanje pet puta. Prvi poziv bio je već prije šest ujutro, taman nakon redovitog jutarnjeg trčanja na Sveticama. “….Odite gore u Louis Vuitton te si kupite po jednu broj 39, što vam paše, ja ću to refundirati”, prenosi DORH gradonačelnikov telefonski razgovor u optužnici protiv Milana Bandića i suradnika koja je sada u cijelosti dostupna na internetu.

Malo iza 16 sati istog dana Milan Bandić opet zove. “Jeste li našle ono po što sam vas slao?”, pita. Mila Horvat, stoji u dokumentu DORH-a, kaže da nisu. Objašnjava da je sve to malo preskupo za njihove gabarite, a ona i prijateljica nemaju toliko gotovine sa sobom.

Službeno odobrenje

Milan Bandić baš ne odustaje. “Pa, imate karticu?” Mila Horvat odgovara da nemaju, da su to sve torbe po 3 tisuće eura te da nemaju toliko novca sa sobom. Sad već sasvim razočarani gradonačelnik govori: “Zašto niste papak (to bi bile cipele u gradonačelnikovu žargonu) uzele u Louis Vuittonu?” Dobio je isti odgovor. Njima je to preskupo.

Voditeljica Mila Horvat, prema navodima iz optužnice, tri puta je putovala u Beč u organizaciji Milana Bandića koji joj je dopustio korištenje službenih automobila i vozača Grada Zagreba iako nije zaposlena u gradu. Službeno je odobrenje potpisao Miro Laco.

Postoje i putni nalozi za refundiranje i pravdanje troškova, ali se ne spominje Mila Horvat i njezina suputnica u Beču. Svaki je put automobil snimljen pri prelasku granice i zabilježen u informacijskom sustavu MUP-a RH. Mila Horvat posvjedočila je USKOK-u svoja putovanja, ali je kazala da su sva bila na inicijativu gradonačelnika. Odlazila je u Beč zbog zdravstvenih tegoba, kazala je.

Bandić je s Milom Horvat tijekom 2013. i 2014., stoji u optužnici, redovito razmjenjivao SMS poruke. Dio se odnosio na zapošljavanje njezine rodice gdje se gradonačelnik prikladno našao pri ruci, druge su bile neobaveznog sadržaja (Mila H. pita gradonačelnika ima li možda neki stan u Splitu koji bi mogla koristiti da “ne mora s neurednim HTV-ovcima”). U jednoj poruci šaljivo, sa smajlićima, pita gradonačelnika koliki joj je rođendanski budžet i da bez njega nema ništa jer još nema korporacijsku karticu.

Nezakonito korištenje usluga prijevoza gradskim automobilima, da ne bude zabune, koristili su i mnogi drugi. U optužnici je detaljno opisan slučaj Zdenka A., bliskog Bandićeva prijatelja, i privatnog putovanja u Berlin koje su, njih dvojica, pokušali opravdati kao službeni put za potrebe grada. Malo ih je razotkrio snimljeni telefonski razgovor iz veljače 2013. kada Željko A. kaže optuženom Bandiću da ide na put u Njemačku.

‘Sprovod je dugo trajao’

Prijatelj mu slavi 80. rođendan pa Zdenko A. vodi ženu i djecu na feštu. Bandić mu kaže da je VW multivan, u vlasništvu grada, taman za njih. I poručuje mu da samo uživa. Dao mu je i dnevnice.

Isti je Zdenko A. dogovorio s Bandićem, u dva navrata, korištenje službenog automobila grada za svoju prijateljicu Dijanu M. Putovala je u Njemačku i BiH. Uz plaćene dnevnice, iako nije imala pravo na njih, ali ni na automobil. Službenik u garaži Grada Zagreba prisjetio se da po automobil nije došla Dijana M., nego Zdenko A. koji je rekao da je spomenutoj u Tuzli umrla majka i da s vozilom putuje na sprovod.

Dodao je, također, da je Dijana M. trebala gradski automobil koristiti dva dana te da je, nakon četiri dana, nazvao Zdenka A. pitajući gdje je vozilo. Ovaj mu je, mrtav hladan, odgovorio da je “sprovod malo dulje trajao”.

Za druge osobe, čije je korištenje službenih automobila ispitivao USKOK, također je utvrđen niz nezakonitosti. Bandić je, očito, vozni park grada (on sam na korištenju ima pet automobila: audi A6, golf, tuareg, multivan, passat V12), koristio kao svoj privatni vozni park. A svi troškovi su plaćani iz gradskog proračuna.

Dio optužnice odnosi se na Bandićevo poticanje na davanje lažnog iskaza ugledne akademkinje i liječnice Vide Demarin. Veliki skandal, o kojem je Telegram intenzivno pisao i koji je Ustavni sud pravno relativizirao, zanimljiv je i zbog evidentnog narušavanja instituta jamčevine.

Lažno vlasništvo

U optužnici DORH-a protiv Bandića izrijekom se spominje da je Milan Bandić u nazočnosti osobe koje se predstavila kao vježbenica iz odvjetničkog ureda Hanžeković nagovarao Demarin da antidatira potvrdu o famoznim umjetninama i tako lažno svjedoči.

Kaže se da je, tijekom tog susreta, odvjetnička vježbenica iz ureda Hanžeković pitala Bandića treba li s USB sticka ispirintati inkriminirani dokument koji, zapravo, lažno prikazuje vlasništvo umjetnina pronađenih kod Bandića. Bandić je to odbio, ali je naložio vježbenici da Demarin ostavi stick.

Vještačenjem sadržaja utvrđeno je da se na sticku nalazi spomenuti popis umjetnina. Isto tako, oporavljen je ranije izbrisani dokument sa zaglavljem odvjetničkog ureda Hanžeković naziva Zapisnik o obavijesnom razgovoru s građaninom. Istraga se nije previše bavila ovim detaljima, pa je odvjetnička vježbenica, izravno umiješana u krivotvorenje dokaza, ostala nepoznata.

Kad Bandić i svi suokrivljenici u ruke dobiju ovu optužnicu imat će pravo na nju dati i svoje odgovore. Tek ovih dana optužnica sa svim prilozima odaslana je sa suda, a s obzirom na veliki broj okrivljenika i branitelja za očekivati je da će potrajati dok je svi uredno i preuzmu. Tek kada se to dogodi imat će pravo i odgovoriti na optužbe što im se stavljaju na teret. Za to na raspolaganju imaju dva mjeseca. Tada se očekuje i zakazivanje optužnog vijeća koje će razmotriti sve argumente za i protiv optužbi u ovom slučaju.

Službeni početak

No, ako je suditi prema dosadašnjoj praksi u velikim slučajevima vrlo vjerojatno odvjetnici će na sud stići dobro oboružani. Zato se ne može isključiti da ćemo vidjeti reprizu onoga što je već viđeno u postupcima protiv Marine Lovrić Merzel, Božidara Kalmete ili pak optuženih za malverzacije u Karlovačkoj banci, kada je sudski spis u više navrata sa Županijskog suda u Zagrebu putovao zbog dodatnih odluka na Vrhovni sud RH. Sve će to prolongirati službeni početak sudskog procesa, te je teško očekivati da će Bandić i suokrivljenici još ove godine sjesti na optuženičku klupu.

Tekst je objavljen u tiskanom izdanju Telegrama 30. siječnja 2016.